
Til deg som tar sats foran en viktig endring i livet.

Det er aldri for sent.


Prolog

Nysnøen lå myk og blendende hvit over vinterblomene i blomsterbedene. Litt leit etter et par uker med mildvær der det endelig hadde begynt å spire og gro langs hytteveggene. Ettermiddagssolen varmet Ådala, og strålene glitret i vannet i Stångån. Skrikene fra en sjøfugl ga gjenlyd mellom de små hyttene mens den fløy over området på vei mot sivet.

Våren hadde tatt sats og så stoppet opp igjen. Det var den tiden på året da hytteeierne måtte smøre seg med tålmodighet. De kunne så klart akke seg over det siste snøfallet. Kalle det en unødvendig plage. Men våren kom til å dukke opp, kanskje allerede om noen dager, selv om den åpenbart hadde tenkt å drøye det litt til. En dame stavret seg frem langs den isete, opptråkkede stien som en rekke fotspor hadde dannet på veien ned til elva. Da hun nådde elva, gikk hun ut på brygga. Så åpnet hun døren til badstuen og gikk inn.

Den smeltende snøen dryppet fra alle tak. I et kaldt epletre i en av hagene like ved vannet satt en kjøttmeis og sang så frydefullt at menneskene innenfor Ådalas port ikke kunne annet enn å bli smittet av gleden. På denne tiden av året var kolonihagen langt fra øde. Det var begynnelsen av mars, tiden der lengselen etter kolonihagen var så stor at verken snøfall eller kuldegrader kunne stoppe dem. Stemmer hørtes både her og der. På terrassene var det satt ut stoler. Hytteeiere er et optimistisk folk. Det spilte ingen rolle at de trengte ekstra pledd.

Snart ville området bli fylt av småfugler, mygg, georgineknoller og bakverk. Alt lå foran dem. Alt som skulle dyrkes. Alle sommerkveldene som skulle nytes. Kanskje var dette sommeren der gamle mønstre skulle brytes? I mars var ingenting umulig.


Kapittel 1

26. mars

Lørdag

Følelsen av å være tilbake i Ådala skylte over Anna mens de gikk nedover Dahliavägen. Hun hadde ikke vært her siden gløggfesten hos Ragnar i desember. Hun og Patric hadde hatt litt annet å tenke på siden da, for å si det sånn. Grusen knaste under hjulene på barnevognen. Kolonihageområdet lå nakent foran dem, for løvet kom ikke til å springe ut før om over en måned. Men i trærne satt småfuglene og kvitret ut sin glede over lyset. De sang som om det var juni, men så kunne man jo virkelig kjenne forsommerfølelsen i dag. Vårjakken var varm nok, og vantene kunne fint bli liggende i lommen. Det var barmark, og det hadde ikke regnet eller snødd på en uke, så bakken var tørr. Patric snudde seg mot Anna og nikket mot hytta.

– Hva sier du til at vi går hjem, sa han og smilte.

Anna smilte tilbake, og han la hånden sin over hennes der den holdt i håndtaket på barnevognen. For en start på året de hadde hatt! Det var virkelig som en annen verden inne på sykehuset. Hun kom aldri til å glemme den tiden, og menneskene hun hadde møtt i løpet av de månedene ville for alltid være i hjertet hennes. Nå var Felix tre måneder gammel. Hun kikket på sønnen som lå i barnevognen, med lue på hodet og pakket inn i en varm vognpose for å holde varmen.

Han skulle ha blitt født for to uker siden. Egentlig skulle hun ha gått rundt her som nybakt mor, men i stedet føltes det som om hun hadde vært mor i en evighet. Det var først nå de kunne kjenne seg normale med hensyn til nyfødte babyers utvikling. Han hadde vært så liten da han ble født. Hun visste at andre nybakte foreldre var forbløffet over hvor små deres nyfødte babyer var, men selv syntes Anna at han var i godt hold nå som han hadde nådd den høyden og vekten han skulle ha hatt ved fødselen. Tenk at det hadde gått bra. Tårene vellet opp i øynene hennes, og det ble vanskeligere å puste. Hun hadde aldri opplevd noe så skremmende, men likevel vakkert oppi all uroen, i hele sitt liv.

*

 

Ragnar gikk over plenen og kjente at det nærmest sitret i kroppen. Han hadde vært nede ved servicebygget, og der hadde han møtt på Siw. Hun hadde hytte et lite stykke unna, og de stoppet ofte og vekslet noen ord når de møttes. Hun hadde med tindrende øyne spurt om de skulle ta en kaffe. Han visste knapt hva som hadde gått av ham, men jammen hadde han sagt ja og invitert damen på en kaffekopp i morgen. Han ristet lattermildt på hodet. Etter alle årene som enkemann hadde han i julen begynt å fundere over det der med ensomhet. Om ikke det var på tide for den gamle mannen å slippe noen inn i livet sitt igjen? Ragnar hadde i all hemmelighet mannet seg opp på senvinteren, tatt sats, men han hadde ikke gjort noe som helst med saken. Nå derimot, var han kanskje klar til å bre ut vingene igjen, selv om han følte seg fryktelig rusten. Han ville aldri ha fått seg til å spørre noen på eget initiativ, det var helt sikkert. Han følte seg tåpelig bare ved tanken på å skulle flørte. Derfor var det flaks at det fantes andre som var freidigere og modigere.

En kaffetår med en dame, ja. Kanskje ikke all verden, men det føltes likevel stort etter så lang tid. Det fantes selvfølgelig forskjellige typer kjærlighet. Det var tross alt ingen som ville kunne måle seg med hans Elsa. Ens livs store kjærlighet og en forelskelse var naturligvis to helt forskjellige ting. Men selv om han hadde mistet den ene, trengte han kanskje ikke lenger å si nei til den andre. Han snurret gifteringen et par ganger rundt fingeren mens han gikk med lange skritt mot bikuben, bøyde seg ned og kikket på flyåpningen. Ikke akkurat en motorvei, men en og annen fløy inn og ut. De hadde overlevd vinteren. Det var jo ikke en selvfølge. Som birøkter måtte man være forberedt på å miste en bikoloni. Det var nok ikke mye mat de kunne finne ute ennå. Noen få krokus og vinterblomer så ut til å være det eneste som var å finne, så biene tok kanskje mest lufteturer og benyttet anledningen til å bæsje litt. Det kunne jo ikke være sunt for magen å holde seg gjennom hele den lange vinteren.

Ragnar hørte det rasle på grusstien og hevet blikket. Der borte så han Anna og Patric gå forbi med Felix i barnevognen. Han motsto impulsen til å rope på dem og skynde seg bort til dem. Nå måtte han la dem trille til hytta i sitt eget tempo og vise sønnen rundt. De hadde sluttet med hjemmesykepleien for noen uker siden. Han kunne bare forestille seg hvor deilig det var å slippe å forholde seg til en masse pleiere, og antok at de nå trengte å få være i fred. Han kunne gå bort til dem senere, selv om det krevde selvdisiplin å vente litt. Armene kriblet av lengsel etter å holde den lille babyen. Guttungen hadde sjarmert ham i senk. Ikke at Felix hadde trengt å gjøre så mye for å få det til, tenkte Ragnar og humret for seg selv. Man fikk en helt spesiell kontakt med spedbarn man hadde hatt på brystet på en nyfødtavdeling. Julaften var første gang Ragnar hadde holdt ham. Da hadde han bare vært noen dager gammel. Ragnar hadde knapt våget å puste de første minuttene han lå hud mot hud med den fjærlette babyen. Etter den dagen hadde han troppet opp på sykehuset både titt og ofte og sittet med ham. Anna og Patric hadde kunnet ta en kaffe sammen i sykehusets kafeteria, og han hadde gladelig sittet barnevakt en stund. Det var selvfølgelig ikke nødvendig å sitte barnevakt på et sykehus. Man ble jo tross alt passet på der. Men han hadde uansett passet på oldebarnet der blant alle sykepleierne, hjelpepleierne og legene.

Han nikket til Rigmor, som sto og snakket med damen som eide hytta ved siden av hennes. Rigmor så også ut til å ha klart seg godt gjennom vinteren. Eller hvordan vet man sånt, egentlig? Rigmor hevet hånden til svar. Det var fint å kunne hilse på folk på en sivilisert måte uten at det ble etterfulgt av en oppramsing av alt man hadde gjort galt, eller, hvis man var heldig, hva andre hadde gjort galt. For noen år siden hadde han knapt klart å være i nærheten av henne, men etter fjorårets sommer var det som om hun hadde roet seg litt. Ikke helt, gud forby, men det hadde blitt litt fredeligere og roligere. Merkelig at noen kunne bruke så mye energi på andres feil og mangler … og så lite på sine egne. Hvorfor hun gjorde det, ville han nok aldri forstå, men det var ikke alt her i verden man trengte å forstå heller.

Han gikk nynnende mot hytta og kaffen som sikkert sto klar på trakteren nå. Han stoppet ved siden av hunden sin og klappet henne ømt på hodet. Räkan dunket halen kjærlig mot terrassegulvet, men så ut til å ville bli liggende ute. Det var jo ikke rart at hun trivdes med friheten ved å ha en hage å skue utover, sammenlignet med leilighetslivet deres. Akkurat idet han satte føttene på kjøkkengulvet, ringte mobiltelefonen.

– Marcus!

Ragnar kikket ut av det vårskitne vinduet med telefonen mot øret. På denne tiden av året kunne man knapt se ut av vinduene. De måtte få en vask.

– Hei, morfar. Nå er jeg på vei hjem igjen.

– Strålende! Da kommer du vel innom og spiser lunsj i Ådala?

– Absolutt. Jeg skulle hente broderen der ute også. Han skal hjelpe meg med å sette sammen bokhyllene i stuen.

Marcus hadde tydeligvis vært ute på galeien i Stockholm med Viktor i går, og hørtes fornøyd ut. Da de hadde lagt på, tok Ragnar seg i å smile bredt for seg selv. Tenk at det andre barnebarnet hans også hadde flyttet hjem. Marcus hadde flyttet til Linköping for noen uker siden. En ro hadde senket seg over Ragnar. Flokken var samlet.

*

 

Stephanie strakte på seg i sengen. Lyset strømmet inn gjennom persiennene og viste støvet i vinduskarmen. Hun burde hatt storrengjøring i leiligheten for lenge siden, men det var jo så kjedelig at man døde litt innvendig når man gjorde det. Eddies ben lå inntil hennes. De hårete lårene hans glødet av varme. Hun snudde seg forsiktig rundt og kikket på ham. Han var vakker på en kantete måte. En frisyre ikke ulik hennes egen, men med håret barbert på begge sider i stedet for bare den ene, og med det lange håret på toppen av hodet i en stram flette. Mørkt, kort skjegg og en liten tatovering ved det venstre øyet. Stephanie strøk hånden over armen hans, og hun så at han rørte litt på seg idet han var i ferd med å våkne fra den dype søvnen.

Hun løftet av seg dynen og ruslet ut på kjøkkenet. Der fylte hun en plastflaske i springen og helte vann på alle de forkultiverte plantene hun hadde i kjøkkenvinduet. Hun hadde allerede begynt å sette dem ut på balkongen enkelte dager. Hver gang ristet hun på hodet av seg selv. Var det ikke sprøtt å bruke så mye tid på å bære planter hit og dit? Men samtidig var det helt fantastisk. Forberedelsene til den tredje sesongen i Ådala var nå i full gang. Når hun tenkte på det, kunne hun nesten kjenne gresset under fotsålene og den myke forsommervinden mot huden. Slutten av mars. Kanskje hun kunne plante agurkfrøene nå? Og squashen? I så fall skulle hun gå ned i boden og hente en kasse med jord fra sekken hun hadde stående der. Hun måtte huske å sette den i mikrobølgeovnen i noen minutter også, så eventuelle sørgemyggegg døde. Hun kjente en bølge av takknemlighet for den lille røde hytta i Ådala og alt hun hadde lært av vennene sine der. For et par år siden visste hun ikke en dritt om forkultivering, sørgemygg og herding av frøplanter.

Stephanie hørte Eddie snu seg i sengen. Han var en fantastisk elsker. De hadde vært sammen i to måneder, og herregud, så mange orgasmer det hadde blitt. De hadde musikken til felles også. Han spilte i et band som, i likhet med henne, hadde slått gjennom året før. Eddie var en uovertruffen trommeslager. Men det var også alt de hadde til felles. Hun sukket lavt. Var hun dum som spilte med og dermed brukte ham som … tidsfordriv? Var det kanskje råttent gjort av henne? Eller var det kanskje sånn for ham også? Han fremsto faktisk ikke som en person som knyttet seg så voldsomt til andre. Tanken beroliget henne. Hvis han ikke engasjerte seg så mye, spilte det heller ingen rolle om hun ikke gjorde det. Dette var ikke mannen hun skulle gifte seg med. Ikke at hun ville gifte seg med noen i det hele tatt. Ekteskap var noe Stephanie aldri helt hadde forstått, hvorfor skulle man love å leve med hverandre for alltid? Det virket helt sprøtt. Det hjalp jo heller ikke. Gifte mennesker lå med andre og oppførte seg som idioter både titt og ofte. De løftene var bare en illusjon. Noen ganger lurte hun på om kjærligheten i det hele tatt var noe for henne.

*

 

En sitronsommerfugl flakset over plenen. Anna fulgte den med blikket og ble lykkelig langt inn i sjelen. Den klare fargen sto i sterk kontrast til den gulbrune plenen. I mars var lengselen etter farger så sterk at det skrek i kroppen. Ethvert tegn på at de var på vei tilbake, fikk henne til å juble innvendig. Hun bøyde seg ned og lot fingrene kjærtegne en klynge snøklokker som sto i blomsterbedet. Kritthvite med mørkegrønne stengler. Hun fikk tårer i øynene og trakk på smilebåndet av seg selv. Tenk å bli så rørt av å ha en hage.

– Jeg går en tur med Felix og ser om han vil sove, sa Patric, og Anna nikket.

Hun kikket etter dem da Patric gikk sin vei med barnevognen. En intens glede skylte over henne. Helt alene. Uten å måtte tenke på en liten persons behov. Det var sjelden sånn nå for tiden. Hun tok noen skritt over plenen og trakk pusten dypt. Så stoppet hun opp, lukket øynene og nøt lydene. Det suste lett i de bladløse trekronene, og naboen på den andre siden av grusstien var i ferd med å beskjære et av frukttrærne sine. Den rytmiske lyden av hagesaksen var så velkjent. Det var noe i luften i dag som fikk lydene til å nå langt, og hun hørte en motorsykkel som suste våryr forbi ute på Brokindsleden. Mon tro om motorsyklister blir like rørt av å kunne akselerere hardt på en rett strekning for første gang denne sesongen som jeg blir av sitronsommerfugler og snøklokker?

Hun gikk bort til terrassen og strakte seg ut på gulvet. Der lå hun en stund, kikket opp på den isblå vårhimmelen og lot tankene vandre. Sesongstart. Hva kom først? Å gjødsle jorden i pallekarmene og grønnsakshagen var nok lurt. Bygge et espalier på siden av terrassen så de kunne plante klatreplanter for å skape skygge og begrense innsyn? Det skulle hun diskutere med Patric. Han ville kanskje bli glad for å ha et bygge- og dyrkingsprosjekt. Hun hadde en snikende følelse av at hun, for hans skyld, burde prøve å være litt morsommere enn hun egentlig orket akkurat for øyeblikket. Han var så annerledes. Tenk om han syntes at hun hadde blitt kjedelig å være sammen med etter fødselen og tiden på sykehuset? I kveld skulle hun foreslå et glass vin og en god film. Eller orket de kanskje til og med en runde med et brettspill?

Hun hørte presenningen rasle hos Margareta og kikket bort mot hytta hennes. Der så hun kolonihagevennen dra trekket av hammocken. Alle disse naboene, det var som bomull rundt hjertet å se dem. Anna vinket fra terrassegulvet og fikk et stort smil og et vink tilbake. Hun skulle gå bort og hilse på snart, men først en liten stund til i stillhet og ensomhet. Hun ville nyte de sjeldne minuttene med egentid.

 

Anna våknet av at klynkingen til Felix kom nærmere, og hun rakk å gni seg i øynene og sette seg opp før Patric kom rundt hjørnet med barnevognen. Hun måtte ha sovnet.

– Jeg klarer ikke å roe ham, sa Patric.

Han så stresset ut. Anna kastet et blikk på klokken.

– Ikke så rart. Han er sikkert sulten, sa hun og smilte.

Hun mente det beroligende, men Patric rynket pannen.

– Ja, det trodde jeg også, svarte han kort.

Det var vel ikke noe å bli sur for, tenkte Anna, men sa ingenting. I stedet gikk hun bort til vognen.

– Hei, Felix. Er du sulten nå, vennen? kurret hun og løftet ham opp til seg.

Han sluttet å sutre.

– Tror du det er for kaldt å amme her i solen? Jeg er ikke spesielt gira på å få tette melkeganger, sa hun til Patric, men mest til seg selv.

Kjølig vind var ikke det smarteste å utsette melkestinne bryst for, men det var lunt på terrassen og veldig deilig i solen.

– Det går nok bra, svarte Patric og satte seg tungt ned på en av stolene som sto utenfor hytta.

Han var mørk under øynene og gjespet bredt.

– Trøtt eller? sa hun og prøvde å ikke vise irritasjonen sin.

Tretthet og søvnmangel var et hett tema for øyeblikket. Hun følte at han på sett og vis hadde lagt beslag på det. Det var som om han ikke var annet enn trøtt. Det var jo hun også, men hun maste kanskje ikke like mye om det som han gjorde. Så fort hun hadde tenkt tanken, kom den dårlige samvittigheten. Hun følte seg tåpelig.

– Kanskje du trenger en liten lur? la hun til.

– Ja, jeg tror jeg går og legger meg. Så orker jeg å hjelpe broderen i leiligheten hans etterpå.

Han reiste seg og forsvant inn. Selv satte hun seg i solen og la Felix til rette ved brystet. Anna var så glad for at ammingen gikk bra nå, til tross for den elendige starten. Melken strakte ikke helt til, men hun hadde i det minste litt, og hun satte så stor pris disse øyeblikkene. Det hadde vært så rart i begynnelsen. Det tok så lang tid før de hadde fått den viktige øyekontakten. Det var da hun hadde måttet minne seg selv på at han egentlig skulle ligget i magen hennes og at det ikke var meningen at han skulle gi mer respons. Nå var det som om hun ikke kunne få nok av ham, som om de gjorde opp for all den tiden da han hadde vært som en liten kenguruunge.

Hun hørte fottrinn nærme seg, og Anna antok at det var Ragnar som tok seg en tur innom. Til sin overraskelse så Anna at det var Farida som kom rundt hyttehjørnet. Det var så lenge siden sist de hadde sett hverandre, og Anna lyste opp.

– Oi! Jeg forstyrrer, sa Farida og bråstoppet da hun så at Anna satt og ammet.

– Ikke i det hele tatt, sa Anna med lav stemme og vinket henne bort. – Kom!

Farida krysset hagen med smidige steg og satte seg rolig ned i stolen ved siden av henne på terrassen.

– Det var morsdag på mandag, sa Farida lavmælt for ikke å forstyrre Felix mens han spiste.

– Nei, det tror jeg ikke, svarte Anna.

Morsdagen var vel i mai? Det følte hun seg ganske sikker på.

– I Syria, fortsatte Farida. – Eid al-om.

– Aha! svarte Anna.

Hun hadde aldri tenkt på at morsdagen ble feiret andre steder enn i Sverige. Jo, Norge hadde hun vel hørt om, forresten. Og USA også. Men man feiret så klart mødrene sine i de fleste land.

– Vi skal ha fest i morgen. Fest må man ha, fortsatte Farida.

Anna nikket og lurte på hvorfor hun fortalte dette.

– I kafeen.

– Ok?

– Vil du bli med? Du er mamma nå. Jeg blir glad hvis du kommer.

Tenk at det var sånn nå. Hun var mamma og kunne bli invitert til sånne ting. En syrisk morsdagsgreie. Det varmet, men …

– Du aner ikke hvor gjerne jeg skulle ha gjort det, svarte hun ærbødig. – Men Felix er så liten, han ble jo født nesten tre måneder for tidlig. Jeg kan ikke ta ham med ut blant så mange mennesker. Virus og gud vet hva annet.

Farida så nølende på henne, og Anna skjønte at språket skapte problemer. Hun ristet på hodet som forklaring.

– Jeg vil, men jeg kan ikke. Han kan bli syk.

*

 

Marcus tok seg selv i å sitte og smile i bilen da han nærmet seg den første avkjøringen til Linköping fra motorveien. Han sang med til musikken på radioen og trommet takten på rattet. Det var helt fantastisk å kjøre bil igjen. Det var en sånn frihetsfølelse, noe han hadde savnet i alle de årene i New York og Stockholm. Enda en fordel med Linköping. Men da han hadde tenkt tanken, fikk han dårlig samvittighet. Han hadde bare jobbet noen måneder på ungdomsenheten på Södersjukhuset før han gikk til sjefen og sa opp. Marcus var klar over hvor vanskelig det var å rekruttere til psykologstillinger, og sjefen hans hadde hatt vanskelig for ikke å vise frustrasjonen sin over oppsigelsen. Men flyttingen til Stockholm hadde blitt helt feil. Det var hjemme i Linköping han skulle bo.

Tankene vandret til Viktor. Fyren han ikke hadde sett for seg et forhold med, men som hadde sneket seg innpå ham likevel. Viktor var sjarmerende og kjekk. Ung og intens. I en annen fase av livet enn Marcus, og likevel … Likevel hadde de fortsatt å møtes. Jo flere uker som gikk, jo bedre likte Marcus ham. Og nå var det tjue mil mellom dem. Kanskje det ikke spilte noen rolle? Det var en stor forskjell fra det livet Marcus hadde hatt sammen med Adam. Adam var hans livs kjærlighet, den han hadde bodd sammen med i New York og forlatt for å flytte tilbake til Sverige. Forholdet til ham hadde vært så selvfølgelig. Det var nok utrolig urettferdig å sammenligne forholdene. Han sukket lett. Kanskje det kom til å vise seg at avstanden var det som trengtes for å gi slipp på Viktor. De ønsket ikke de samme tingene. Og var de i det hele tatt et par? De datet og hadde introdusert hverandre for vennene sine. I går, i Stockholm, hadde de vært ute og spist middag med både Marcus’ og Viktors venner. Men de hadde ikke møtt hverandres familier. Og de hadde ikke snakket om fremtiden i det hele tatt, bortsett fra én gang, helt i begynnelsen.

Mot Ådala og lunsj hos morfar. Det føltes lett å puste. Dette var starten på et nytt kapittel. Han var tilbake der han hadde startet livet, og det kjentes ikke vanskelig, snarere tvert imot. Nå skulle han skape seg et liv i Linköping. Hvordan ville det se ut? Han hadde ingen anelse, men det var noe spennende og oppløftende ved det.

*

 

Ragnar reiste seg og begynte å bære oppvasken til kjøkkenbenken. Rundt bordet satt Anna, Patric og Marcus. Døren sto på gløtt, og Ragnar hørte at Felix, som hadde ligget og sovet i vognen utenfor, hadde våknet.

– Jeg tar ham gjerne, sa han da han så at Anna var i ferd med å reise seg.

Hun nikket, og han satte føttene i treskoene og gikk ut til vognen. Felix hadde åpnet øynene. Det så ut som om han lå og beundret den nakne trekronen over seg. Da Ragnar kikket over kanten, ble han møtt av Felix’ store, blå øyne. Han visste at den lille fyren ikke kunne se særlig godt på den avstanden, men det var likevel så deilig å få følelsen av å bli sett.

– Du bør lytte nøye til svarttrosten, unge mann, sa Ragnar vennlig og smilte til oldebarnet sitt. – Han synger for deg, det er jeg ikke i tvil om.

Med vante hender løftet han gutten opp på skulderen, tok med seg pleddet og støttet hodet hans med hånden. Med Felix i armene gikk han en runde i hagen. Han var lett som en fjær.

– Gamle Ragnar må fikse et nytt vindu her i drivhuset, ser du det? Februarstormen var forferdelig, sa han mens de sto og betraktet drivhuset. – Og så må jeg ha litt vårrengjøring her inne også, fortsatte han før han gikk videre til bringebærhekken.

Han hørte noen gå over terrassen, og snudde seg rundt. Anna sto der med et varmt smil om munnen. Marcus og Patric kom også ut, begge med jakken over armen.

– Nå drar vi, sa Patric. – Jeg kommer hjem om noen timer, sa han til Anna.

Patric kysset henne på munnen, og Ragnar så hvordan hun klemte armen hans før guttene satte kursen mot parkeringsplassen.

– Disse bringebærene smaker himmelsk skal jeg si deg, lille venn. Du skal få smake et i juli, fortsatte han, nok en gang vendt mot Felix.

*

 

Anna var tilbake i hytta si. Felix lå i babygymmen, men han var fortsatt for liten til å forstå sjarmen med de dinglende, fargerike lekene, og hun hadde antakelig bare noen få minutter på seg før han ble lei og ville ha nærhet og kontakt. Tanken hadde vært at hun bare skulle pakke sammen sakene deres og gå til bilen, men det var som om hun ikke var ferdig med Ådala ennå. Hun gikk nølende rundt i hagen. Energien hun hadde fått ved å være her, var merkbar. Hun følte at hun hadde fått påfyll og blitt rolig. Glad. Etter noen stormfulle måneder hadde hun landet på beina. Med en frisk og levende liten baby. Det var vår, og det ble lysere for hver dag. Tiden var inne.

Hun tok opp telefonen. Fiklet litt med den. Nølte, men likevel ikke. Hun hadde tenkt så mye på dette. Tenkt på hvordan den første gangen ville bli. Hva som ville være passende å si eller skrive. Hun hadde ikke tenkt å ringe, det turte hun ikke. Men nå skulle hun skrive en melding til faren sin, som forlot henne og moren for så lenge siden. I begynnelsen, da hun var veldig liten, hadde de sett hverandre sporadisk. Helt til han sluttet å kontakte henne og til slutt ikke sendte henne en symbolsk gave på bursdagen hennes engang. Han bodde fortsatt i Linköping. Kanskje hun allerede hadde vært på samme sted som ham? Byen var tross alt ikke så stor. De kan ha gått forbi hverandre inne på kjøpesenteret. Sittet noen bord unna hverandre på en eller annen kafé. Stått i kø på Hamngatan. Han ville aldri kjent henne igjen. Selv ville hun kanskje hatt en sjanse, han var tross alt voksen på de bildene hun hadde av ham. Men tretti år kan forandre en persons utseende mye, og bortsett fra de gamle bildene hadde hun bare sett ett bilde, tatt på avstand, i en avisartikkel som var noen år gammel. Både telefonnummeret og adressen hadde vært lagret i telefonen hennes i lang tid. Hun så at hånden som holdt telefonen begynte å skjelve. Adrenalinet pumpet i blodet bare av vissheten om at hun nå skulle gjøre det.

Anna gikk bort til Felix, bøyde seg ned og la en lett hånd på magen hans. Hun følte en overveldende takknemlighet og besluttsomhet. Som for å fylle seg selv med styrke, både fra kjærligheten til sønnen og fra roen i kolonihagen, trakk hun pusten dypt.

– Takk, elskede ungen min, sa hun lavmælt, reiste seg opp igjen og begynte å skrive.

Hun ble stående sånn en stund. Skrev, slettet og skrev om igjen til hun følte seg fornøyd. Langsomt leste hun tekstmeldingen.

«Hallo! Dette er Anna, datteren din. Jeg bor i Linköping igjen. Og jeg har blitt mamma. Du er morfar. Vil du møtes? /Anna»

Så sendte hun den.


Kapittel 2

27. mars

Søndag

Ragnar rettet på skjorten og kneppet en av de øverste knappene. Så ombestemte han seg og kneppet den opp igjen. Så tåpelig, egentlig. En kopp kaffe med en hyggelig person, det var ikke mer enn som så. Problemet var at det var mer enn som så. Han var klar over at Siw hadde ment kaffespørsmålet som en date, han var ikke født i går. I tillegg var Siw et veldig stilig fruentimmer. Men han måtte huske å ikke kalle henne fruentimmer, det hadde Marcus sagt i klare ordelag da han fortalte ham om kaffemøtet som var planlagt.

Han gikk en runde rundt hytta. Inspiserte den gule fasaden og kunne fornøyd konstatere at den ikke måtte males i år heller. En av skoddene var ikke godt nok festet og sto vinklet litt ut fra veggen. Han fiklet med haspen så den satt der den skulle. Da han passerte blomsterbedet, kastet han et blikk på de store lavendelplantene. De så elendige ut på denne tiden av året. Grå, strittende og treaktige. Nær døden. Han kikket engstelig på sitt eget speilbilde i vinduet han passerte. Han var jammen litt som en lavendelplante selv. På denne tiden av året var huden nesten gjennomsiktig. Grå og tørr. Strittende, vintertrøtt åttifireåringshår. Slapp i huden. Mon tro om det gikk an å legge seg inn på en liten beskjæring? Lavendelplantene ble jo klippet hardt ned på våren, og da vokste det opp så mye nytt og vakkert. Tenk om det funket på gamle gubber også? Han humret litt. Räkan lå under epletreet, fastspent til løpestrengen. Hun hvilte haken på plenen, men fulgte nøye med på skrittene hans. Jeg håper hun ønsker damene velkommen med sin vanlige sprudlende stil. Han kneppet igjen den øverste knappen på skjorten. Det så nok bedre ut uansett.

*

 

Anna følte seg helt ute av seg. På gråten og skjelven. Hun hadde allerede klaget på Patric om formiddagen og oppført seg som en surpomp. Han hadde klemt henne i stedet for å kjefte tilbake. Tankefull løftet hun barnevognunderstellet ut av bagasjerommet og brettet det ut. Kjente litt på det for å forsikre seg om at låsen hadde klikket ordentlig på plass, før hun løftet ut liggedelen og hektet den fast. Kaken hun hadde bakt i all hast om morgenen, la hun i kurven under barnevognen. Hun hengte stellevesken over håndtaket og smelte igjen bagasjelokket. Altfor hardt. Hun fikk straks dårlig samvittighet og skyndet seg bort til passasjersiden og åpnet døren.

– Unnskyld, lille mann, jeg sprengte vel trommehinnene på deg også, sa hun med gråten i halsen.

Men Felix så helt fornøyd ut der han satt, så trommehinnene hans virket intakte. Hun løsnet ham og løftet ham opp i barnevognen. Faren hennes hadde ikke svart ennå. Det var nok det verste som kunne skje, at han ikke svarte i det hele tatt. Hvis han da i det hele tatt hadde mottatt tekstmeldingen. Den hadde vel kommet frem? Om han hadde svart at hun aldri skulle kontakte ham igjen, så … vel. Men hvis han ikke svarte, da ville hun ikke vite hva han tenkte i det hele tatt. Kanskje han ikke hadde lest meldingen hennes. Eller – kanskje han ikke ønsket noen kontakt i det hele tatt. Eller – kanskje han fortalte sin potensielle familie om henne i dette øyeblikket. Hva visste vel hun? Jævla menneske! Han må da vel svare? Skrittene ble hardere. Han virker fullstendig følelsesmessig udugelig.

– Jeg skulle aldri ha tatt kontakt. Det fortjener du faen meg ikke, mumlet hun høyt mens hun gikk langs Dahliavägen.

Anna passerte Ragnars tomt og kastet som vanlig et blikk i hans retning. Hun så ham stå i hagen med en vakker, eldre kvinne ved siden av seg. De sto og snakket sammen, og Ragnar smilte et glitrende smil. Anna tok seg selv i å sette ned farten for å se så mye som mulig. Det var litt pinlig at hun var så nysgjerrig at hun smugkikket, men det var ikke ofte Ragnar hadde kvinner på besøk. Eller det hadde han jo, men da var det «gamle kjente» eller noe sånt. Så vidt Anna kunne se, hadde denne damen aldri vært i hagen hans før i løpet av de to årene de hadde vært naboer i kolonihagen. Hun trodde hun hadde sett kvinnen før. Det kunne være en hytteeier, men ikke noen de pleide å omgås. Hun tok enda en titt før Ragnars hytte sperret sikten.

Farida skulle ha fest i dag, og selv om Anna ikke skulle dit, hadde hun bakt en kake som hun tenkte å stikke innom med. Det føltes som en hyggelig gest, og hun ville at Farida skulle være sikker på at hun ikke hadde sagt nei til festen av andre grunner enn av hensyn til sønnen. Idet hun trillet vognen ut på grusstien, gikk Margareta ut av hagen sin.

– Hallo! Hvor skal du? spurte Anna.

– Farida inviterte meg på fest, svarte Margareta.

– Meg også, sa Anna, og så Margaretas ansikt lyse opp før hun rakk å fortsette. – Men jeg skal bare ned og levere en kake. Infeksjonsutsatt baby og alt det der, vet du.

Margareta nikket.

– Bra at du er forsiktig, sa hun.

De gikk nedover mot elva. Vannet i Stångån var speilblankt, og et par vakre, svart-hvite sjøfugler fløt fornøyd med strømmen. Anna søkte i hukommelsen og kom på at Ragnar hadde sagt at de ble kalt kvinender. Felix’ øyelokk ble stadig tyngre der han lå i barnevognen. Noen hadde kommet i kano til en av bryggene, og det kom røyk fra skorsteinen på badstuflåten. Døren fløy opp, og en gruppe hytteeiere løp ut på brygga mot det iskalde vannet. Anna grøsset av tanken på hvordan det ville føles å hoppe uti, og smilte. Badstuen hadde virkelig blitt en suksess. Hun var stolt over at hun, Margareta og Ragnar hadde fått gjennomslag for den ideen.

Anna lot Felix sove videre, parkerte vognen utenfor kafeen og stilte seg rett på innsiden av døren. Inne i kafeen ble de møtt av stemmesurr og ukjente dufter. På et bord langs den ene veggen var det dekket på med mat og godsaker. Anna satte kaken sin på bordet, og Margareta fulgte hennes eksempel og satte Västerbottenpaien sin ved siden av. Det var overdådige bakverk med masse krem blandet med ulike retter som Anna ikke kjente igjen. Hun fikk vann i munnen.

– Margareta! Anna! sa Farida gledestrålende og kom mot dem.

– Jeg ville bare stikke innom og sette igjen en kake til festen, sa Anna.

De fikk hver sin klem, og så begynte Farida å snakke raskt til dem på arabisk før hun stoppet opp og lo høyt.

– Tilgi meg, venner. Nå glemte jeg meg.

Anna smilte tilbake og så seg rundt. Rommet var fylt av kvinner. De fleste av dem med vakre slør i den kortere modellen som Anna hadde lært at het hijab. Men ikke alle gikk med slør, og det var hun glad for. Det var deilig å ikke være den eneste med håret synlig. Hun strøk en hånd over håret og den lange fletten hun hadde i dag. En kvinne i grå hijab og en vakker, grå bluse møtte blikket hennes og nikket til hilsen. Hun hadde en liten jente i armene, bare noen måneder eldre enn Felix. Hvordan kunne hun se så ren og pen ut? Selv følte hun seg bare full av småflekker. Melk, oppkast eller babysikkel. Og klærne var alltid litt krøllete. Hun kom aldri til å bli en sånn kul, stilig mor. Hun var mer den som tilfeldigvis gikk ut med en stor floke i håret eller en ubestemmelig flekk på skulderen. Døren til kafeen åpnet seg igjen, og til sin store overraskelse så hun Rigmor komme inn med et stort fat med kjeks i hendene. Anna vinket, og Rigmor lyste opp. Etter at kjeksene var plassert på riktig sted, kom hun bort til dem.

– Kanskje det er godt å føle seg litt annerledes, sa Rigmor med et smil, og Anna ble så overrasket at hun ikke kom på noe å si.

– Ja, det er fascinerende, la Margareta til i stedet. – Hvor fort man kan føle seg feil og usikker.

– Og hvordan vi tre straks søker til hverandre, sa Anna og lo.

Alle de andre snakket arabisk. Hun forsto faktisk ikke noe som helst. Anna lurte på om det fantes et eneste ord som lignet på svensk. Hun visste ikke hvilken språkfamilie arabisk tilhørte, men det så ut til å være utrolig langt fra svensk.

En kvinne på Annas alder tok mikrofonen og sa noe som fikk de andre kvinnene til å stimle sammen rundt bordet med mat og desserter. Farida tok mikrofonen og oversatte.

– Vær så god!

– Jeg må gå til Felix nå, sa Anna og gikk mot døren.

Det er virkelig stor forskjell på livet før og etter babyen, tenkte hun mens hun gikk langsomt fra festen. Så mange ting man måtte gi avkall på i begynnelsen, og hvor naturlig man gjorde det.

*

 

Med et mykt sprang hoppet Stephanie ut av farens pickup og ned på bakken. De hadde parkert på parkeringsplassen innenfor gjerdet til kolonihagen og hadde bagasjerommet fylt med jordsekker fra Blomstertorget. Alle plantene hadde imidlertid måttet bli hjemme. Ragnar sa at man alltid burde vente mye lenger enn det som virket rimelig før man plantet ut det man hadde forkultivert. Ellers har du passet på alle de plantebarna forgjeves, Langstrømpe. Det var nok best å gjøre som gubben sa, han hadde jo atskillig flere vekstsesonger i kroppen enn det hun hadde. I dag stilte faren opp og hjalp til med jorden. Hun ba ham sjelden om hjelp. Han var ofte litt motvillig og hadde mange andre mennesker han alltid prioriterte fremfor henne. Byggefirmaet hans hadde ofte folk som trengte hjelp, og en datter kunne som regel vente, men det kunne ikke kundene. Selv om han hadde lovet Stephanie noe flere uker i forveien, var det alltid kunden som ble prioritert. Bare tanken gjorde at hun rynket øyenbrynene. Ikke tenk på det nå. Nå er han jo her. Og ting hadde blitt litt bedre etter moren døde, selv om han knapt hadde sagt et ord i dag. Det var tydeligvis ingenting han ønsket å dele eller ville vite om henne. Hun skar en grimase da hun åpnet bagasjerommet. Da hun tok den første sekken med jord, satt han fortsatt i førersetet.

– Sitter du fast, eller? ropte hun inn i bilen og så at han rykket til og så på henne i bakspeilet. – Ta en snus og kom ut nå! fortsatte hun og slengte jordsekken opp på den ene skulderen.

Mens hun gikk nedover stien mot hytta, tok hun seg selv i å ønske at hun hadde bedt Eddie om å hjelpe henne i stedet. Han ville ha pratet i vei i bilen, og han var ganske sterk. Kanskje man fikk muskuløse armer som trommeslager? Dessuten hadde han en liten og smidig bil som lett kunne kjørt inn på Dahliavägen. Farens store monster av en bil ville ha fått problemer med det, så de var nødt til å la den stå på parkeringsplassen og gå det siste stykket. Hvorfor hadde hun ikke spurt Eddie i stedet? Kanskje fordi det føltes som om han av en eller annen grunn ikke hørte hjemme her? Det var på en måte større å presentere noen for alle her i kolonihagen enn for sine egne foreldre. Kanskje litt teit, men hun forsto at det var sånn det føltes.

Stephanie hørte det knase i grusen bak seg og kjente igjen farens litt slepende skritt. Så han hadde tross alt klart å komme seg ut av bilen? Hun nikket til en mann som hadde hytte nederst i Dahliavägen. De kjente ikke hverandre, men hilste hver gang en av dem gikk forbi. Den gamle mannen hadde utrolig mange krokus i blomsterbedet langs gjerdet. De lyste opp verden og smittet deg med glede der de sto blant alt høstløvet han hadde lagt over bedet for å forbedre jordsmonnet. Hun husket at mannen pleide å ha et like fantastisk tulipanbed om våren. Det var fint å gjøre det ekstra fint i blomsterbedet langs stien så alle kunne få glede av det. Kanskje det skulle være målet hennes fremover. Fikse et blomsterbed som gledet folk hele sommeren? Så svingte Stephanie inn på tomten sin og gikk noen skritt ut på plenen, der hun kastet jordsekken fra seg.

Akkurat idet hun skulle til å snu for å hente en ny, bråstoppet hun. Ragnar satt på baksiden av hytta si sammen med en kvinne. Han hadde på seg finskjorten. Hun gliste. Det var ikke verst. Hennes elskede gubbe så ut til å være på date! Faren kom like etter henne og satte fra seg sekken ved siden av hennes. Så sto han bare der. Det ble ubehagelig stille. Hva i helvete var galt med ham i dag? Det var greit nok at han pleide å være rar, men nå var han om mulig enda rarere enn vanlig.

– Er det noe, eller? sa hun og gransket ansiktet hans.

Hun kjente et sug i magen. Tenk om han hadde begynt å drikke igjen? Alkolåsen på bilen var fortsatt på, så han kunne i hvert fall ikke ha kjørt dit i fylla, men kanskje noe annet? Styrte han selskapet sånn som han burde? Skattekriminalitet, kanskje? Han var stille en stund til. Strøk hånden over pannen et par ganger før han svarte.

– Nei, det er det ikke, svarte han. – Hva skulle det være?

Jeg vet ikke, tenkte Stephanie, og hatet hvordan katastrofetankene ble utløst av stillheten. Hun ristet på hodet mens hun gikk mot bilen og en ny jordsekk. Man visste aldri hva den mannen tenkte, men det var tydeligvis ikke noe han ønsket å dele med henne. Gudskjelov at jeg ikke er en mann født på femtitallet, tenkte hun.

*

 

Ragnar gikk gjennom kolonihagen og mot porten. Han følte seg litt skuffet. All nervøsiteten på forhånd, og så hadde det bare føltes som om han hadde truffet en bekjent. Verken mer eller mindre. Hvordan skulle det egentlig føles, mon tro? Mer enn som så burde det vel vært?

Nå skulle han til Marcus. Tenk det, en kort busstur fra kolonihagen. Bare ta bussen mot sykehuset. Han ble nesten på gråten av glede. Marcus virket også glad, det var fint å se. Som om beslutningen var så riktig at den lyste rundt ham. Da var det annerledes med Patric. Ragnar kunne ikke forstå det. Patric hadde blitt stadig tyngre til sinns de siste månedene. Livet burde være fint med den lille gullklumpen deres, men det så det absolutt ikke ut til å være hvis man kikket inn i øynene til den nybakte faren.

Trafikken suste rolig forbi på veien utenfor kolonihagen, og i hvert eneste tre satt småfugler og kvitret. Det var fortsatt så kaldt og brunt i Ådala, men det var også vakkert på et vis. Som om alt lå i startgropen. I blomsterbedene var det knopper av både det ene og det andre som snart ville vokse staselig der. På en måte var dette den beste tiden. Alt lå rett foran en.

Mot ham på stien kom Stephanie, og like bak henne kom faren hennes.

– Dere gjør grovarbeidet i dag, ser jeg, sa han da de var innenfor hørevidde.

Stephanie smilte det sjarmerende smilet han likte så godt, og løftet sekken av skulderen så den kunne hvile på bakken en stund. Hun var rød i kinnene av anstrengelsen, men øynene glitret da hun så på ham.

– Beklager den svette klemmen, men vi er inne i fjerde runde av sekkeløpet, sa hun mens hun gikk frem og slo armene rundt ham.

Da hun slapp taket og tok et skritt tilbake, strakte Ragnar ut hånden mot faren hennes. Han var en stilig mann. Skarpe trekk med mørke øyenbryn og intenst blikk. Faren hadde de samme isblå øynene som datteren, de var som to sibirske huskyer de der to.

– Ja, vi har jo truffet hverandre før, konstaterte Ragnar og tok ham i hånden.

– Det stemmer. Jeg heter Claes.

Ragnar nikket.

– Datteren min snakker mye om deg, fortsatte Claes, og Ragnar så at Stephanie kikket overrasket på faren.

– Sier du det, svarte Ragnar fornøyd.

Det var noe helt eget ved det å høre at folk snakket om en.

– Bare om hvor vidunderlig jeg er, håper jeg, kontret han, og Stephanie dultet ham kjærlig i armen og lo.

På avstand så han Anna komme gående langs grusstien med barnevognen. Han rakte opp hånden til hilsen, og hun vinket tilbake. Stephanie snudde seg nysgjerrig rundt og vinket hei hun også, før Anna svingte inn til hytta si.

– Det er smale veier dere har her, fortsatte Claes. – Jeg ville ikke prøve å klemme meg inn her engang, jeg tror ikke vi ville kommet oss rundt svingen der borte, sa han og pekte langs Dahliavägen og mot T-krysset lenger nede.

– Nei, den svingen er vrien. Det er litt av en bil du har. Får den i det hele tatt plass i parkeringshusene inne i byen?

Han hadde litt vanskelig for å forstå hva man skulle med så store, klumpete biler. Var ikke det nokså upraktisk? Claes lo fornøyd, så det virket som om han så på det som noe positivt.

– Nå skal jeg gå videre, unge mennesker. Jeg skal til Marcus, sa han til Stephanie, og hun lyste opp igjen.

– Hyggelig at han er i byen nå! Det må være fantastisk for deg?

– Det kan du trygt si, sa Ragnar.

Fantastisk var virkelig ordet.

*

 

Marcus satte seg i sofaen og kikket på veggen foran seg. En helt plettfri, nytapetsert stuevegg. Det var nesten så han hadde lyst til å spikre inn et par spiker og trekke dem ut igjen bare for å bryte det opp litt. Han lengtet etter å ha bodd litt i leiligheten. Levd så det syntes. Han hadde hatt de samme tankene om møblene sine for et par måneder siden, da han landet i leiligheten i Stockholm. Han husket det prikkfrie kjøkkenbordet. Nå hadde det i hvert fall et lite hakk i bordplaten og et slitt hjørne der han hadde dultet borti med støvsugeren et par ganger. Det var merkelig hvor allergisk han var mot ting som var for nye. Heldigvis hadde han endelig fått forsendelsen med tingene sine fra New York. Marcus la hånden på den gamle kommoden han hadde fått av Ragnar for ti år siden. Den hadde tilhørt Marcus’ oldemor. Her var det i hvert fall ett møbel som hadde levd litt.

Han stoppet opp. Tenk at det bare var seks måneder siden han bodde i New York. Det føltes som et annet liv. Han og Adam hadde bodd i samme leilighet i drøyt tre år. Hele leiligheten hadde virkelig vært bebodd. Mange middager med venner. Store fester. Han husket nyttårsfesten der de stappet tjuefem personer inn i de tre rommene. Men det var ikke bare festene. Det var noe mer. Alt luktet som dem. Den lukten man fikk om man kombinerte Adam og ham og livene deres. Han husket hvordan han elsket å bli møtt av den når han kom hjem fra jobb om ettermiddagen. Hvordan lukten alltid roet ham, og hvordan han kunne gi slipp på jobben så snart han gikk inn. Nesten alltid, i hvert fall. Marcus smilte litt. Han var også nødt til å minne seg selv på den kroniske hjemlengselen han hadde hatt, og som ingen duft i verden kunne kurere. Hvordan han hadde fantasert om lukten av Sverige. Sommermorgen. Ragnars leilighet. Gløgg. Granskog og mose.

Det var noen uker siden han hadde snakket med Adam. Det ble for rart da Marcus begynte å date Viktor. Og han hadde en følelse av at Adam også datet noen, selv om de begge hadde vett nok til å ikke fortelle hverandre det. Eller burde man kanskje det? Fortelle at man hadde gått videre. Kutte båndet helt i stedet for å la det slites sakte i stykker? Inni ham ropte tankene at han ikke hadde lyst til å kutte noen bånd i det hele tatt. Helvete.

Han reiste seg fra sofaen og gikk ut på kjøkkenet. Fylte vannkannen og gikk rundt fra vindu til vindu og vannet plantene. Det var ikke så mange ennå – et par store i potter på gulvet og noen mindre i vinduene. Han stoppet opp. Kanskje han skulle ha et prosjekt på balkongen i sommer? Dyrke litt? Han skulle uansett være mest hjemme, så han kunne klare å vanne ofte. Det var ingen dårlig idé.

Ringeklokken plinget på den ertende måten som Ragnar alltid klarte å få alle ringeklokker til å lage, og Marcus ropte kom inn. Han hørte døren åpne seg og Ragnars gubbekremting i gangen mens han tok av seg jakken. Marcus gikk ham i møte med vannkannen i hånden.

*

 

Anna satt på terrassen og nippet til kaffen med ansiktet vendt mot solen. Hun håpet de hadde det hyggelig der nede i kafeen. Farida hadde sett så hjemmevant ut, det var sjelden hun gjorde det. Rolig og harmonisk, lykkelig og … tilfreds? Anna hadde vanskelig for å forestille seg hvordan det måtte være å forlate alt man hadde. Tenk om hun hadde blitt tvunget til å velge bare noen få ting å ta med seg? Bare så mye som man kunne bære. Og så aldri komme tilbake til hjemmet sitt igjen. Hvis hun hadde hatt moren og Bengt et sted i verden og aldri kunne se dem. Hun tenkte på Emelie, venninnen hennes fra første dag hos Corren, og Marika, som hun hadde bodd på samme studenthjem som og kjente ut og inn. Å aldri få se dem igjen. Kanskje få høre at de hadde dødd i et bombeangrep. Å flykte med Felix i armene? Anna kjente tårene stige i øynene, og reiste seg og gikk bort til vognen. Der lå Felix og sov. Hun hadde lyst til å pirke i ham, vekke ham og holde ham inntil seg, men motsto impulsen og la i stedet hånden beskyttende på barnevognens håndtak. Det var jammen flaks at livets lotteri hadde gjort henne til forelder i Sverige.

Hun gjespet bredt. Det var utrolig hvor mye mindre man orket etter noen måneder med oppstykket søvn, en massiv livsomveltning og ammetåke. Skulle hun dra hjem? Patric hadde sikkert kommet hjem fra treningssenteret nå. Men det kjentes som om hun var så trøtt at hun ikke engang kunne kjøre hjem uten å sove først. Hun gned seg i øynene med den ene hånden og lo da hun kom på at hun hadde på maskara. Felix begynte å klynke i vognen, og hun skjønte at muligheten til å sove en liten stund sannsynligvis var over. Hun hadde tatt de siste nettene. Patric var også sliten og måtte selvfølgelig orke jobben, men … Nå hadde han flere timer helt for seg selv, og her satt hun og kunne drept noen for å få sove litt.

– Hei, kjære. Er du sulten? sa hun og løftet opp Felix. Nesten ubevisst sugde hun inn duften fra den myke halsen hans.

De gikk inn i hytta. Solen hadde stått på i flere timer, og det var sikkert tjue grader der inne. Hun plasserte Felix på sengeteppet og la seg inntil ham før hun kneppet opp skjorten og amme-BH-en. Hun hadde latt hyttedøren stå litt på gløtt så hun kunne høre fuglekvitteret utenfor. Med pekefingeren og tommelen holdt hun den lille hånden hans og så hvordan han lukket øynene mens han sugde rytmisk. Hun strøk ham over det myke håret, og hjertet flommet over av kjærlighet mens øyelokkene ble tyngre og tyngre. Folk som kunne holde seg våkne mens de lå og ammet, var ikke menneskelige.

Telefonen plinget, og Anna åpnet øynene. Den indre klokken sa til henne at hun ikke hadde sovet lenge, kanskje bare et kvarter. Felix hadde sovnet ved brystet, og hun måtte snart ta ham opp og få ham til å rape, ellers ville de få problemer med magesmerter. Hun kneppet BH-en forsiktig igjen og la merke til melkeflekken på sengeteppet. Hun hadde glemt å legge et håndkle under dem. Hun strakte seg etter mobiltelefonen. Og sperret opp øynene da hun så på skjermen. Anna rullet seg over på ryggen og lukket øynene med mobiltelefonen hvilende mot brystet. Pulsen slo ubehagelig raskt. Det var så vanskelig å puste at en følelse av panikk kom snikende. Mens hun konsentrerte seg om å puste dypt, inn gjennom nesen og ut gjennom munnen, kjempet hun for å komme seg opp i sittende stilling. Nå ville hun endelig få vite det. Hun åpnet meldingen med en skjelvende pekefinger.

«Hei, Anna! For en overraskelse. Jeg synes vi burde møtes. Når da? /Pappa»

